Virallinen lehti nro C 020 , 20/01/1997 s. 0170



A4-0393/96 Päätöslauselma toimenpiteistä alaikäisten suojelemiseksi Euroopan unionissa Euroopan parlamentti, joka - ottaa huomioon seuraavat päätöslauselmaesitykset: a) Gerardo Fernandez Albor: toimenpiteet alaikäisten suojelemiseksi Euroopan unionissa (B4-0443/94), b) Luisa Todini: alaikäisiin kohdistuva väkivalta (B4-0029/96), c) Carlos Robles Piquer: laitoksessa olevien alaikäisten holhouksen edistäminen heidän saavuttaessaan täysi-ikäisyyden (B4-0699/96), - ottaa huomioon Jutta Birnbickelin vetoomuksen n:o 684/95, - ottaa huomioon YK:n yleiskokouksen 20. marraskuuta 1959 hyväksymän lasten oikeuksien julistuksen, - ottaa huomioon vuonna 1989 tehdyn YK:n yleissopimuksen lasten oikeuksista, - ottaa huomioon Euroopan yleissopimuksen lasten oikeuksien harjoittamisesta (Strasbourg, 25. tammikuuta 1996), - ottaa huomioon väliaikaisen luonnoksen yleissopimukseksi lasten suojelusta, jonka Haagin konferenssin erikoiskomissio hyväksyi 22. syyskuuta 1995 ja jolla muutetaan vuonna 1961 tehtyä Haagin yleissopimusta alaikäisten suojelusta, - ottaa huomioon 5. lokakuuta 1961 tehdyn Haagin yleissopimuksen viranomaisten toimivallasta ja sovellettavasta oikeudesta alaikäisten suojelussa, - ottaa huomioon 25. lokakuuta 1980 tehdyn Haagin yleissopimuksen lasten kansainvälisen laittoman huostaanoton siviilioikeudellisista näkökohdista, - ottaa huomioon Euroopan yleissopimuksen päätösten tunnustamisesta ja täytäntöönpanosta lasten holhouksen ja lasten holhouksen palauttamisen alalla (Strasbourg, 20. toukokuuta 1980), - ottaa huomioon yleissopimuksen avioliiton ulkopuolella syntyneiden lasten oikeusasemasta (Strasbourg, 15. lokakuuta 1975), - ottaa huomioon 7. toukokuuta 1963 tehdyn Euroopan neuvoston yleissopimuksen monikansallisuustapausten vähentämisestä ja asevelvollisuudesta monikansallisuustapauksissa sekä siihen liittyvät kaksi lisäpöytäkirjaa, - ottaa huomioon Euroopan neuvoston suosituksen 1286 (1996) Euroopan strategiasta lasten hyväksi, - ottaa huomioon Ekmanin 6. marraskuuta 1989 laatiman Euroopan neuvoston oikeusasioiden komission kertomuksen lasten oikeuksista, - ottaa huomioon Euroopan neuvoston parlamentaarisen edustajakokouksen 1. helmikuuta 1990 antaman suosituksen 1121, - ottaa huomioon Leipzigissa 30. toukokuuta - 1. kesäkuuta 1996 pidetyn Euroopan neuvoston lapsipolitiikkahankkeen päätöskonferenssin johtopäätökset, - ottaa huomioon Yhdistyneiden kansakuntien talous- ja sosiaalineuvoston ihmisoikeuskomission erityisesittelijän, jonka tehtävänä on tutkia lapsikauppaan, lapsiprostituutioon ja lapsipornoon liittyviä kysymyksiä, 17. tammikuuta 1996 laatiman kertomuksen, - ottaa huomioon kertomuksen, joka valmistui Eurooppa-neuvoston ja Unicefin 25. ja 26. huhtikuuta 1996 järjestämässä eurooppalaisessa alueellisessa kuulemistilaisuudessa, joka liittyi lasten kaupallisen sukupuolisen hyväksikäytön vastaiseen maailmankonferenssiin, - ottaa huomioon Tukholmassa 27. - 31. elokuuta 1996 pidetyn lasten kaupallisen sukupuolisen hyväksikäytön vastaisen maailmankonferenssin julkilausuman ja toimintaohjelman, - ottaa huomioon puhemiehensä suullisen julkilausuman 4. syyskuuta 1996 lasten murhaamisen johdosta ((Kyseisen päivän sanatarkat istuntoselostukset, kohta 3)), - ottaa huomioon komission Euroopan parlamentissa 4. syyskuuta 1996 esittämän julkilausuman lapsiin kohdistuneen väkivallanteon johdosta ((Kyseisen päivän sanatarkat istuntoselostukset, kohta 11)), - ottaa huomioon täysistuntokeskustelunsa 5. syyskuuta 1996, jotka koskivat edellä mainittuja julkilausumia ((Kyseisen päivän sanatarkat istuntoselostukset, kohta 11)) sekä 18. syyskuuta 1996, jotka koskivat lasten pahoinpitelyä ((Kyseisen päivän sanatarkat istuntoselostukset, kohta 18)), - ottaa huomioon 19. syyskuuta 1996 antamansa päätöslauselman ((Kyseisen istunnon pöytäkirja, osa II, kohta 8)) alaikäisistä väkivallan uhreista, - ottaa huomioon neuvoston puheenjohtajamaa Irlannin 9. syyskuuta 1996 antaman julkilausuman lasten sukupuolisesta hyväksikäytöstä, - ottaa huomioon Dublinissa 26. syyskuuta 1996 saavutetun «poliittisen sopimuksen», joka tehtiin oikeus- ja sisäasiain neuvoston epävirallisessa kokouksessa ja joka koski kolmea ehdotusta yhteisiksi toimenpiteiksi: a) Europolin huumeyksikön toimivallan laajentaminen ihmiskaupan torjumiseen, b) pedofilian ja ihmiskaupan torjumisesta vastaavan henkilöstön koulutusta ja vaihtoa koskevan monivuotisen ohjelman luominen ja c) pedofilian torjuntaa koskevan toimivalta- ja tietorekisterin luominen ja ajantasaistaminen, niin että rekisteristä kehitettäisiin asiantuntijakeskus, - ottaa huomioon oikeus- ja sisäasiain neuvoston epävirallisessa istunnossa Dublinissa 27. syyskuuta 1996 saavutetun «poliittisen sopimuksen», joka koskee sitä periaatetta, että pedofilian vastaista oikeudellista yhteistyötä parannettaisiin, - ottaa huomioon liikenne-, energia- ja viestintäministerien neuvoston 27. syyskuuta 1996 hyväksymät johtopäätökset pedofiliasta ja internetistä, - ottaa huomioon neuvoston 20. kesäkuuta 1995 antaman päätöslauselman turvapaikkamenettelyn vähimmäistakuista ja erityisesti sen 26 ja 27 kohdat, jotka koskevat ilman saattajaa kulkevia alaikäisiä, - ottaa huomioon neuvostossa valmisteilla olevan yleissopimusluonnoksen tuomioistuinten toimivallasta ja avioliittoihin liittyvien päätösten täytäntöönpanosta, erityisesti ne kohdat, jotka koskevat lasten huoltajuutta avioerotapauksissa, - ottaa huomioon komission avaaman tarjouskilpailun, joka koskee tutkimusta alaikäisten suojelemisesta tietoyhteiskunnan uusilta palveluilta ((EYVL C 276, 21.10.1995, s. 17)), - ottaa huomioon 13. joulukuuta 1991 antamansa päätöslauselman lasten ongelmista Euroopan yhteisössä ((EYVL C 13, 20.1.1992, s. 534)), - ottaa huomion 8. heinäkuuta 1992 antamansa päätöslauselman lasten oikeuksien eurooppalaisesta peruskirjasta ((EYVL C 241, 21.9.1992, s. 67)), - ottaa huomioon 9. maaliskuuta 1993 antamansa päätöslauselman lasten laittomasta huostaanotosta ((EYVL C 115, 26.4.1993, s. 33)), - ottaa huomioon 18. heinäkuuta 1996 antamansa päätöslauselman kahdesta eri kansallisuudesta muodostuneissa avioliitoissa syntyneiden lasten sieppauksista jäsenvaltioissa ((EYVL C 261, 9.9.1996, s. 157)), - ottaa huomioon 17. syyskuuta 1996 ((Kyseisen istunnon pöytäkirja, osa II, kohta 6)) antamansa ihmisoikeuksien kunnioittamisesta Euroopan unionissa 1994 koskevan päätöslauselman 93 - 101 kohdat, - ottaa huomioon YK:n pakolaisasiain päävaltuutetun valmisteleman luonnoksen «Notes on Policies and Procedures in dealing with Unaccompanied Children Seeking Asylum», - ottaa huomioon UNHCR:n käsikirjan «Refugee Children / Guidelines on Protection and Care», - ottaa huomioon oikeusasioita ja kansalaisten oikeuksia käsittelevän valiokunnan 1. ja 2. lokakuuta 1996 järjestämän julkisen kuulemistilaisuuden alaikäisten suojelusta ja alaikäisten kansainvälisestä adoptoinnista, - ottaa huomioon työjärjestyksensä 45 artiklan, - ottaa huomioon oikeusasioita ja kansalaisten oikeuksia käsittelevän valiokunnan mietinnön sekä kansalaisten oikeuksia ja sisäasioita käsittelevän valiokunnan, kulttuuri-, nuoriso- ja koulutusasioita sekä tiedotusvälineitä käsittelevän valiokunnan sekä naisten oikeuksien valiokunnan lausunnot (A4-0390/96), A. muistuttaa, että myös lapset ovat unionin kansalaisia ja että heidän oikeuksiaan ja etujaan on suojeltava ja puolustettava kaikilla unionin toimialoilla, B. ottaa huomioon, että jäljempänä lapsilla ja alaikäisillä tarkoitetaan kaikkia alle 18-vuotiaita henkilöitä, jollei toisin ole ilmoitettu, C. ottaa huomioon, että alaikäisten suojelulla tarkoitetaan kaikkea toimintaa, jolla pyritään nuorten normaaliin kehitykseen ja heidän kykyynsä tulla perheessä ja yhteiskunnassa vastuullisiksi aikuisiksi, D. ottaa huomioon, että tämän päivän lapset muodostavat tulevaisuuden yhteiskunnan, E. ottaa huomioon, että erityisesti lapset ovat yhä enemmän sosiaalis- taloudellisten ongelmien pääasiallisia uhreja, F. on huolestunut siitä, että lapset ja heidän perheensä ja erityisesti yksinhuoltajaperheet kärsivät köyhyydestä, G. on huolissaan ympäristöperäisten lasten ja nuorten sairauksien, kuten allergioiden, lisääntymisestä, H. on huolissaan siitä, että Euroopan unioni ei harjoita nimenomaan lasten oikeuksiin ja siten lasten elinolosuhteiden parantamiseen keskittyvää politiikkaa, I. on tietoinen siitä, että lasten ihmisoikeussuojaa on laajennettava aikuisten ihmisoikeussuojaan nähden ja se on määriteltävä tarkemmin lasten tarpeiden tyydyttämiseksi, J. ottaa huomioon, että Euroopan yhdentymisprosessi johtaa syvällisiin muutoksiin unionin kaikkien kansalaisten, erityisesti lasten, kohdalla, K. ottaa huomioon, että talousarvionäkökohdat katsotaan usein tärkeämmiksi kuin lasten oikeuksien suojeluun tähtäävän politiikan muotoilu ja täytäntöönpano, L. ottaa huomioon, että Euroopan unionin ulkopuolella, erityisesti kehitysmaissa, lapsia kohtaavat ongelmat ovat yleensä polttavampia ja vaikeammin ratkaistavia, M. katsoo, että jäsenvaltioiden maahanmuutto- ja turvapaikkamenettelyihin liittyviä takeita koskeviin sääntöihin on liitettävä erityinen suojelujärjestelmä turva- tai pakopaikkaa hakeville alaikäisille, N. ottaa huomioon, että lapsille on tosin myönnetty oikeuksia, mutta niiden käyttäminen törmää usein kansallisten oikeusmenettelyjen ja prosessioikeuden riittämättömyyteen, O. ottaa huomioon ne enemmän kuin 40 Euroopan ihmisoikeustuomioistuimen tuomiota, jotka koskevat tunnustettuja lasten oikeuksia, P. katsoo, että sellaisia käsitteitä kuin täysi-ikäisyys ja oikeustoimikelpoisuus, jotka esiintyvät usein lasten oikeuksia koskevassa kansallisessa lainsäädännössä, on aina käytettävä lapsen eduksi, Q. ottaa huomioon, että useissa kansainvälisissä sopimuksissa viranomaisia kehotetaan toteuttamaan ehkäiseviä toimenpiteitä, myöntämään apua ja harjoittamaan valvontaa lapsia koskevien työelämän piiriin kuuluvien ja työelämän ulkopuolisten suhteiden osalta, R. ottaa huomioon, että valtaosassa tapauksista on lapsien omien etujen mukaista, että heidän kasvatuksestaan vastaavat henkilöt huolehtivat heistä, koska lapset tarvitsevat enemmän huolenpitoa kuin he pystyvät vaatimaan, riippumatta siitä, mitkä heidän oikeutensa ovat, S. ottaa huomioon, että Euroopan unionin jäsenvaltioiden välillä on eroja lasten oikeuksien ja vapauksien alalla, T. ottaa huomioon, että on vaikea pakottaa kunnioittamaan lasten oikeuksia, sekä kaikkein perustavimpia oikeuksia että oikeutta käyttää tiedotusvälineitä ja oikeutta asianmukaiseen opetukseen, U. ottaa huomioon, että vanhat ja uudet tieto- ja viestintäteknologiat voivat olla vaaraksi lapsille sekä heidän oman käyttönsä että kolmansien osapuolten väärinkäytön vuoksi, V. ottaa huomioon, että seksuaalisuuteen ja rakkauteen liittyviä kysymyksiä ei käsitellä riittävästi yhteiskunnassa ja että tämän päivän lapset näyttävät olevan aikaisemmin sukukypsiä kuin ennen, W. katsoo, että sukupuolisen kehityksen vapaus ja sopusuhtaisuus on taattava, X. ottaa huomioon, että lapsia olisi suojeltava pornografisilta ja väkivaltaisilta lähetyksiltä ja julkaisuilta, jotka voivat vahingoittaa heidän tasapainoista kehitystään, ja katsoo toisaalta, että on tarpeen kannattaa jokaista sukupuolikasvatukseen liittyvää aloitetta, johon liittyy inhimillisyyden merkitystä korostavia arvoja, Y. ottaa huomioon, että keskimäärin joka kolmas lapsi syntyy avioliiton ulkopuolella, Z. ottaa huomioon, että lapsella, joka tilapäisesti tai pysyvästi erotetaan perheestään, on oikeus saada erityistä suojelua ja tukea valtiolta, jonka on taattava, että tällaisesta lapsesta huolehditaan muulla tavoin, AA. ottaa huomioon, että kansainvälinen yhteisö on lähes voimaton estämään sitä, että toinen vanhemmista kaappaa lapset, ja katsoo, että oikeus- ja poliisiviranomaisten toiminta on koordinoitava tehokkaammin, AB. ottaa huomioon, että kaikki jäsenvaltiot eivät ole allekirjoittaneet lasten laitonta huostaanottoa koskevia kansainvälisiä oikeusasiakirjoja, kuten Euroopan neuvoston 20. toukokuuta 1980 tehtyä sopimusta holhousoikeudesta ja Haagin 25. lokakuuta 1980 tehty sopimus lasten laittomasta huostaanotosta, AC. ottaa huomioon, että kolmansista maista peräisin olevien lasten oikeuksia lyödään laimin enemmän kuin heidän EU:n kansalaisia olevien ikätovereidensa oikeuksia ja että unionin tason keinoja tarjota kolmansista maista peräisin oleville lapsille lisäsuojelua on käytetty riittämättömästi hyväksi, AD. ottaa huomioon, että lapset kaipaavat itse enemmän vaikutusmahdollisuuksia päättääkseen nykyisestä ja tulevasta elämästään, AE. ottaa huomioon, että YK:n yleissopimuksen 12 artiklan 1 kohdassa määrätään, että sopimusvaltiot ovat velvollisia takaamaan lapselle oikeuden ilmaista vapaasti näkemyksensä kaikissa lasta koskevissa asioissa, ja lapsen näkemykset on otettava huomioon lapsen iän ja kehitystason mukaisesti; 1. Pyytää komissiota ottamaan huomioon huolestuttavat tutkimustulokset lasten ongelmista Euroopan unionissa; 2. Toivoo, että jäsenvaltiot koordinoivat ponnistelunsa ja jakavat kokemuksensa, jotta voidaan ehkäistä lasten epäonnistumista koulussa; 3. Katsoo välttämättömäksi, että neuvosto määrää mahdollisimman pian Euroopan unionista tehdyn sopimuksen K.3 artiklan 2 kohdan b alakohdan nojalla «yhteisestä toiminnasta», jolla pyritään: - estämään lastenryöstö ja lapsikauppa ja taistelemaan niitä vastaan; - laatimaan aloitteiden kehittämisohjelma lastenryöstön ja lapsikaupan vastaisesta taistelusta vastaavien henkilöiden koulutusta ja vaihtoa varten; - laajentamaan Europolin nykyisen huumeyksikön toimeksianto myös ihmiskauppaa koskevaksi; 4. Tukee kaikkia aloitteita lasten terveyden parantamiseksi vanhempien valistamisen ja kouluterveydenhoidon kehittämisen keinoin; 5. Pyytää jäsenvaltioita ottamaan lapset itsenäisenä ihmisryhmänä huomioon perustamissopimusta muutettaessa ja pyytää unionin toimielimiä tekemään ihmisoikeuksien suojaamisesta toimintansa perusperiaatteen perustamissopimuksen muutosta odoteltaessa; 6. Korostaa, että lasten etujen kannalta on erityisen tärkeää tuoda esiin heidän oikeutensa elämään, perheeseen, opetukseen ja sosiaaliseen suojeluun; 7. Pyytää jäsenvaltioita pyrkimään tekemään lisäpöytäkirjan Euroopan ihmisoikeussopimukseen, jossa otetaan huomioon lasten erityiset tarpeet; 8. Korostaa, että koulutuslaitoksilla ja tiedotusvälineillä on tärkeä osa pyrittäessä antamaan tasapainoinen kuva naisten ja miesten roolista yhteiskunnassa; 9. Vaatii neuvostoa ja komissiota pitämään jatkossakin toimintansa painopisteinä lapsiin kohdistuvan seksiturismin ja lapsipornon torjumista ja tietoverkkojen käytön pedofiliatarkoituksiin estämistä; 10. Jäsenvaltioiden on säädettävä sellaista lainsäädäntöä, joka mahdollistaa syytteen nostamisen tuomioistuimissaan niitä oman maan kansalaisia vastaan, jotka syyllistyvät lasten seksuaaliseen hyväksikäyttöön ulkomailla; 11. Tuomitsee lapsipornon riippumatta siitä, onko se tuotettu todellisia kohtauksia taltioimalla tai teknisiä keinoja käyttäen; 12. Kehottaa jäsenvaltioita sisällyttämään lainsäädäntöihinsä lapsipornograafisen aineiston tuottamisen ja hallussapidon tuomitsevat määräykset; 13. Vaatii lasten oikeuksien kunnioittamista alaikäisten esiintyessä mainoksissa; 14. Toivoo, että komissio ottaa lasta välillisesti tai välittömästi koskevissa lainsäädäntöehdotuksissa ennen muuta huomioon lapsen edun ja varmistaa jo voimassa olevien oikeudellisten välineiden tehokkuuden; 15. Vaatii, että komissio ottaa toimintaperiaatteekseen lasten oikeuksien huomioon ottamisen kaikilla politiikan aloilla ja perustaa tätä tarkoitusta varten asiasta vastaavan lasten oikeuksien yksikön; 16. Suunnittelee, että Euroopan parlamenttiin nimitetään lasten oikeuksien valtuutettu, joka pitää huolta lasten oikeuksista kaikilla politiikan aloilla ja jolle varataan tehtävän toteuttamisen edellyttämät varat; 17. Pyytää neuvostoa toteuttamaan edellä mainitun Dublinissa 26. syyskuuta oikeus- ja sisäasiain neuvoston epävirallisessa istunnossa saavutetun «poliittisen sopimuksen» nopeasti käytännössä K.3 artiklan 2 kohdan b alakohdan mukaisina yhteisinä toimina ja hyväksymään siihen tarvittavat rahoitustoimenpiteet K.8 artiklan 2 alakohdan ensimmäisen luetelmakohdan mukaisesti; 18. Vaatii, että kaikilla tasoilla toteutetaan tarvittavat toimenpiteet, jotta voitaisiin välttää uusien tieto- ja viestintäteknologioiden käyttö laittomiin tarkoituksiin, ja pyritään siten erityisesti suojelemaan lapsia; 19. Kehottaa komissiota laatimaan ehdotuksia Internetin kautta lähetettävien pedofilialuonteisten viestien levittämisen ehkäisemiseksi ja vastustamiseksi; 20. Vaatii, että kiinnitetään erityistä huomiota uusiin tieto- ja viestintäteknologioihin liittyvään lasten koulutukseen; 21. Pyytää komissiota edistämään, rahoittamaan ja koordinoimaan tutkimuksia Euroopan yhdentymisprosessin vaikutuksista lapsiin; 22. Ilmoittaa olevansa erittäin huolestunut katulapsien ja kodittomien lapsien lisääntyvästä määrästä ja pyytää jäsenvaltioita päättäväisesti ryhtymään toimiin näiden ongelmien ratkaisemiseksi; 23. Vaatii jäsenvaltioita tukemaan lasten poliittista osallistumista erityisesti auttamalla edustuksellisten nuorisoparlamenttien muodostamista paikallisella, alueellisella ja kansallisella tasolla ja kannustamaan lapsia osallistumaan demokraattisiin järjestöihin ja yhdistyksiin; 24. Vaatii jäsenvaltioita tukemaan lasten sosiaalista osallistumista erityisesti perustamalla lapsiasiamiehen viran Norjan esimerkin tai muiden kokeiltujen esimerkkien mukaisesti; tässä yhteydessä on tärkeää, että on olemassa yhteisöjä ja järjestöjä, jotka riippumattomina ja puolueettomina tehokkaasti valvovat voimassa olevan lainsäädännön noudattamista ja lasten oikeuksien kunnioittamista; 25. Vetoaa Euroopan unionin toimielimiin, jotta ne tukisivat mahdollisimman paljon kansalaisjärjestöjä ja muita kansainvälisiä järjestöjä, jotka työskentelevät lasten oikeuksien ja oikeussuojan hyväksi, ja käyttäisivät niiden asiantuntemusta hyväkseen; 26. Pyytää jäsenvaltioita edistämään läheisempää yhteistyötä oikeusviranomaisten, poliisivoimien, sosiaalihuollon yksiköiden ja kansalaisjärjestöjen kesken, myös luomalla tarkoitukseen sopivia tietopankkeja, joissa on niiden henkilöiden nimet, joiden on todettu syyllistyneen pedofiilisiin toimiin, sellaisen alaikäisten suojelun takaamiseksi, joka on tehokasta ja jota ei estetä liiallisella byrokratialla; 27. Kehottaa painokkaasti komissiota, neuvostoa ja jäsenvaltioita edistämään nykyisen toimivaltansa puitteissa kiireellisenä asiana Euroopan kadonneiden lasten keskuksen perustamista ja osallistumaan siihen Yhdysvalloissa hyvin tehokkaasti toimivan vastaavan keskuksen esimerkin mukaisesti; tällainen keskus voisi mm. koordinoida jäsenmaissa olemassa tai perusteilla olevien keskusten ja yhdistysten toimintaa; 28. Pyytää jäsenvaltioita allekirjoittamaan, ratifioimaan ja saattamaan osaksi kansallista oikeutta jo olemassa olevat kansainväliset oikeusasiakirjat; 29. Pahoittelee sitä, että lasten oikeuksien harjoittamista koskeva yleissopimus on askel taaksepäin YK:n lasten oikeuksien yleissopimukseen nähden; 30. Pyytää jäsenvaltioita antamaan viranomaisilleen opastusta, jotta lasten oikeuksien suojeleminen asetettaisiin etusijalle kaikissa heitä koskevissa päätöksissä sekä todella myös käyttämään johdonmukaisesti jo olemassa olevia oikeudellisia määräyksiä lasten suojelemiseksi; 31. Pyytää, että jäsenvaltiot parantavat mahdollisuuksia ilmoittaa lasten oikeuksien rikkomuksista, ilman, että on tarve tehdä virallista ilmoitusta lasten suojeluviranomaisille; 32. Pyytää, että jäsenvaltiot parantavat prosessioikeudessaan mahdollisuuksia, jotka koskevat sitä, että väkivallan uhreiksi ja todistajiksi joutuneet lapset eivät joudu kokemaan uudelleen rikostapauksia traumaattisella tavalla vaan että heitä kuulustellaan sopivan psykologisen avun tuella, esimerkiksi videon tai muun uuden teknologian avustuksella; 33. Pyytää jäsenvaltioita mieluummin kouluttamaan ja jälleensopeuttamaan alaikäisiä rikoksentekijöitä yhteiskuntaan kuin panemaan heidän rangaistuksensa täytäntöön, mukauttamaan rangaistuksen täytäntöönpanon alaikäisten tarpeiden mukaiseksi ja olemaan pääsääntöisesti panematta rangaistusta täytäntöön tavanomaisella tavalla, kun on kyse alle 16- vuotiaista lapsista; 34. Pyytää neuvostoa huolehtimaan siitä, että kolmannen maan kieltäytyessä yhteistyöstä holhousoikeuden palauttamiseksi lapsensieppaustapauksissa voitaisiin harkita poliittisia ja taloudellisia seuraamuksia lapsen eduksi; 35. Katsoo, että demokraattisissa yhteiskunnissamme kulttuurinen moniarvoisuus säilytetään muun muassa siten, että tuetaan moniarvoista koulutusjärjestelmää, joka säilyttää Euroopan kulttuurisen rikkauden, mutta samalla edistää oppilasvaihdon avulla Euroopan eri kulttuurien tuntemusta ja tukee siten yhteisen Euroopan rakentamista; 36. Vaatii jäsenvaltioita ottamaan huomioon ilman saattajaa kulkevia, turvapaikkaa hakevia lapsia koskevat UNHCR:n suositukset; 37. Vaatii, että jäsenvaltiot päästävät alueelleen ilman saattajaa kulkevia alaikäisiä pakolaisia perheiden jälleenyhdistämiseksi ja takaavat heille isäntämaan lasten kanssa tasavertaisen huolenpidon; 38. Vaatii, että jäsenvaltiot pyrkivät varmistamaan, että lapsista pitävät huolta erikoiskoulutuksen saaneet henkilöt; 39. Kehottaa jäsenvaltioita antamaan määräyksiä, joilla kielletään pedofiliaan syyllistyneiden henkilöiden osallistumisen toimintaan, jossa on mukana alaikäisiä; 40. Pyytää komissiota tekemään aloitteita, joiden tarkoituksena on tukea parhaalla mahdollisella tavalla vanhempien ja ammattikasvattajien jatko- ja täydennyskoulutusta lasten oikeuksista ja heidän omasta asemastaan, sekä suunnittelemaan tiedotuspolitiikka, jonka tavoitteena on saada lapset tietoisiksi omista oikeuksistaan; 41. Kehottaa tämän vuoksi kaikkia niitä jäsenvaltioita, jotka eivät sitä ole jo tehneet, edistämään maksuttoman lasten auttavan puhelimen perustamista (kuten «sininen linja» Italiassa) ja tukemaan sitä taloudellisesti, jotta lapsilla on kaikkialla Euroopan unionissa mahdollisuus saada välitöntä tukea ja tietoa; 42. Kehottaa jäsenvaltioita tiiviimpään yhteistyöhön lainsäädännön ja julkisten viranomaisten toiminnan osalta alaikäisiin kohdistuvissa rikkomusasioissa; 43. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille, UNICEF:ille ja Euroopan neuvoston parlamentaariselle kokoukselle.